b'\n_START_ARTICLE_\n\xc3\x85rets bil i Europa\n_START_PARAGRAPH_\n\xc3\x85rets Bil i Europa er en pris etablert i 1964 av en gruppe europeiske biltidsskrifter. Juryen best\xc3\xa5r av motorjournalister fra hele Europa, og antallet representanter fra hvert enkelt land baseres p\xc3\xa5 st\xc3\xb8rrelsen av landets bilmarked eller bilproduksjon. Juryen besto i 2006 av 58 medlemmer fra 22 land._NEWLINE_Det er ingen kategorier eller klasser, og prisens form\xc3\xa5l er \xc3\xa5 finne det beste bilkj\xc3\xb8pet blant alle deltakende bilmodeller.\n_START_SECTION_\nRegler\n_START_PARAGRAPH_\nAlle bilmodeller lansert i de tolv m\xc3\xa5nedene f\xc3\xb8r prisen deles ut kan delta. Deltakende modeller m\xc3\xa5 ikke v\xc3\xa6re europeiske, men de m\xc3\xa5 v\xc3\xa6re tilgjengelig for salg i minst fem europeiske land, samt ha et salgsm\xc3\xa5l p\xc3\xa5 minst 5\xc2\xa0000 enheter per \xc3\xa5r._NEWLINE_De nominerte modellene f\xc3\xa5r poeng i kategoriene design, komfort, sikkerhet, \xc3\xb8konomi, kj\xc3\xb8reegenskaper, ytelser, milj\xc3\xb8, f\xc3\xb8rermilj\xc3\xb8 og pris._NEWLINE_Syv finalister velges gjennom avstemning. Deretter f\xc3\xa5r hvert enkelt jurymedlem 25 poeng \xc3\xa5 distribuere mellom finalistene. Poengene m\xc3\xa5 fordeles over minst fem bilmodeller, og \xc3\xa9n modell kan f\xc3\xa5 maksimalt ti poeng. Stemmegivningen er \xc3\xa5pen, og hvert jurymedlem m\xc3\xa5 forsvare sin poengfordeling.'